নাহেলের দাফনের দিনে জার্মানি সফর স্থগিত করলেন প্রেসিডেন্ট ম্যাক্র
প্যারিসের নানতের শহরতলিতে পুলিশের গুলিতে ১৭ বছরের আলজিরীয় বংশোদ্ভূত তরুণ নাহেল মেরজুকের মৃত্যুর জেরে গত চারদিন ধরে ফ্রান্স জুড়ে অব্যাহত দাঙ্গার মাঝে আজ (শনিবার)  তার দাফন হয়েছে। প্রেসিডেন্ট ইমানুয়েল ম্যাক্র জার্মানিতে  তার নির্ধারিত সফর স্থগিত করেছেন।
ফরাসী দৈনিক ল্য মদ লিখেছে নিহত  নাহেলের স্বজন এবং বন্ধু বান্ধব ছাড়াও নানতের মহল্লার অনেক বাসিন্দা  স্থানীয় ইবনে বাদিস  মসজিদে জানাজায় অংশ নেয়। পরে কাছেই একটি গোরস্তানে তাকে দাফন করা হয় বলে কয়েকটি  মিডিয়া খবর দিয়েছে।
নাহেলের পরিবার এবং স্বজনরা এসব অনুষ্ঠানে সাংবাদিক এবং রাজনৈতিক নেতাদের ঢোকার অনুমতি দেয়নি।
নানতেরে শত শত মানুষ নিহত নাহেলের বিচারের দাবিতে স্লোগান দিয়েছে।
ওদিকে মঙ্গলবার থেকে শুরু হওয়া দাঙ্গা গতরাতেও (শুক্রবার) অব্যাহত ছিল।
শুক্রবার রাতে দাঙ্গা উপদ্রুত বিভিন্ন শহরে ৪৫,০০০ পুলিশ সদস্য মোতায়েন করা হয়। স্বরাষ্ট্র মন্ত্রণালয় জানিয়েছে চারদিনে ২৩০০ জনকে গ্রেপ্তার করা হয়েছে, তার মধ্যে গত রাতেই গ্রেপ্তার করা হয়েছে ১৩১১ জনকে।
ফ্রান্সের বিচার মন্ত্রী বলেছেন গ্রেপ্তারকৃতদের মধ্যে ৩০ শতাংশেরই বয়স ১৮ বছরের কম।
আজ (শনিবার) রাতেও দাঙ্গার আশংকায় বিভিন্ন শহরে নিরাপত্তা জোরদার করা হয়েছে।
ফ্রান্স জুড়ে সমস্ত বড় বড় অনুষ্ঠান স্থগিত করা হয়েছে।
উদ্বিগ্ন প্রেসিডেন্ট ইমানুয়েল ম্যাক্র জার্মানিতে তার এক নির্ধারিত সফর স্থগিত করেছেন। আগামীকাল (রোববার) থেকে তিনদিনের  এই রাষ্ট্রীয় সফর শুরু হওয়ার কথা ছিল।
বন্দর নগরী মার্সেইতে দাঙ্গার সময় একটি বন্দুকের দোকানও আক্রান্ত হয়েছে। ফরাসী দৈনিক ল্য প্যারিসিয়েন খবর দিয়েছে ৩০ জনের মত তরুণ-যুবক দোকান ভেঙ্গে ঢুকে পাঁচ থেকে আটটি শিকার করার রাইফেল নিয়ে যায়।
রোন অঞ্চলে গত রাতে তিনজন পুলিশ সদস্য গুলিতে জখম হয়েছে। একটি দেয়ালের পেছনে ঘাপটি মেরে থাকা এক ব্যক্তি অতর্কিতে ঐ পুলিশ সদস্যদের ওপর গুলি চালায়। সম্প্রচার সংস্থা বিএফএমটিভি একজন পুলিশ কর্মকর্তাকে উদ্ধৃত করেছে যিনি বলেছেন, “একটি রেড-লাইন ভেঙ্গে গেছে। এমন ঘটনা এখানে আগে কখনো ঘটেনি। খুবই উদ্বেগের বিষয়।”
লিও শহরে গতরাতের দাঙ্গায় পুলিশের ৩৫জন  সদস্য আহত হয়েছে। তাদের দুজনকে হাসপাতালে ভর্তি করা হয়েছে।
ফ্রান্সের স্বরাষ্ট্রমন্ত্রী জানিয়েছে শুক্রবার রাতে দাঙ্গার সময় পুলিশের প্রায় ২০০ সদস্য আহত হয়েছে।
লিওতে একটি পুলিশ স্টেশন সহ আটটি সরকারি ভবনে হামলা চালিয়ে ব্যাপক ভাংচুর করা হয়।
বন্দর শহর মার্সেইতে শনিবার রাতের সহিংসতা অব্যাহত থাকতে পারে এই আশংকায় কর্তৃপক্ষ সন্ধ্যা সাতটা থেকে সমস্ত গণ-পরিবহন বন্ধ করে দেয়ার কথা ঘোষণা করেছে। সমস্ত বড় অনুষ্ঠানও বাতিল করেছে। আজ মার্সেইতে সমকামী অধিকার নিয়ে একটি শোভাযাত্রা হওয়ার কথা ছিল।
লিল শহরের রুবাইক্স শহরতলী থেকে বিবিসির একজন সংবাদদাতা জানাচ্ছেন সেখানে বিভিন্ন অফিস ভবনে ব্যাপক ভাংচুর, অগ্নিকাণ্ড বং লুঠপাট হয়েছে।
তিনি জানান গত রাতে বিক্ষুব্ধ লোকজন বিশাল একটি অফিস ভবনে – যেখানে  কমপক্ষে ৫০০ লোক কাজ করতো-  ঢুকে আগুন দেয়। আগুনে ভবনটির একাংশ পুরোপুরি পুড়ে কালো হয়ে গেছে। পরদিন সকালেও সেখান থেকে পোড়া গন্ধ বেরুচ্ছিল।  ভবনের সমস্ত অফিসের সবকিছু পুড়ে গেছে।

প্যারিসের নানতের শহরতলিতে পুলিশের গুলিতে ১৭ বছরের আলজিরীয় বংশোদ্ভূত তরুণ নাহেল মেরজুকের মৃত্যুর জেরে গত চারদিন ধরে ফ্রান্স জুড়ে অব্যাহত দাঙ্গার মাঝে আজ (শনিবার)  তার দাফন হয়েছে। প্রেসিডেন্ট ইমানুয়েল ম্যাক্র জার্মানিতে  তার নির্ধারিত সফর স্থগিত করেছেন।